มันนี่ทูเดย์
ออมสินขึ้นดอกเบี้ยเงินฝาก
14 ก.พ. 2556

ออมสินขึ้นดอกเบี้ยเงินฝาก
วรวิทย์ ชัยลิมปมนตรี ผู้อำนวยการธนาคารออมสิน กล่าวว่า ธนาคารได้ปรับขึ้นดอกเบี้ยเงินฝากเผื่อเรียกพิเศษ สำหรับผู้ฝากเงินทุกกลุ่มจากเดิม 1.25% เป็น 1.50% ทั้งนี้เพื่อเป็นทางเลือกให้ประชาชนมีระยะเวลาในการวางแผนการออมอย่างต่อเนื่อง 
ขณะเดียวกัน ธนาคารออกเงินฝากเผื่อเรียกพิเศษ 199 วัน อัตราดอกเบี้ย 2.75% เปิดรับฝากสำหรับบุคคลธรรมดา และนิติบุคคลทุกประเภท โดยผู้ฝากบุคคลธรรมดาอายุตั้งแต่ 7 ปีขึ้นไป จะได้รับยกเว้นภาษี เปิดบัญชีขั้นต่ำ 1 หมื่นบาท ฝากเพิ่มครั้งละไม่ต่ำกว่า 1,000 บาท คำนวณดอกเบี้ยเป็นรายวันนับตั้งแต่วันที่ฝาก เปิดรับฝากตั้งแต่วันนี้เป็นต้นไปจนถึงวันที่ 31 มี.ค. 2556 นี้
“ช่วงนี้อยู่ในวาระที่ธนาคารออมสินครบรอบ 100 ปี ธนาคารได้คิดค้นและพัฒนาผลิตภัณฑ์เพื่อให้ลูกค้าได้เลือกใช้บริการอย่างเต็มที่ โดยยังมีผลิตภัณฑ์เงินฝากที่ดีมานำเสนออย่างต่อเนื่องในปีนี้” วรวิทย์ กล่าว
มอบความสุขในวันแห่งความรัก
ธนาคารทิสโก้ มอบความสุขในเทศกาลวันแห่งความรัก ด้วยโปรโมชัน เงินฝากพิเศษ 1 ล้านบาท ระยะเวลา 4 เดือนด้วยอัตราดอกเบี้ยสูงถึง 3.4% 
ลูกค้าบุคคลธรรมดาที่มีเงินฝากตั้งแต่ 1 ล้านบาทขึ้นไป ที่สนใจจะเปิดบัญชีเงินฝากประจำที่ให้ดอกเบี้ยสูงถึง 3.4% ไปฝากกันได้ตั้งแต่วันนี้–28 ก.พ. 2556ที่ธนาคารทิสโก้ทุกสาขาทั่วประเทศ 
ฟื้นถ่ายทอดสดออกสลากผ่านช่อง 11 
พล.ต.ต.อรรถกฤษณ์ ธารีฉัตร ผู้อำนวยการสำนักงานสลากกินแบ่งรัฐบาล เปิดเผยว่า สำนักงานสลากฯ ได้บรรลุข้อตกลงกับสถานีวิทยุโทรทัศน์แห่งประเทศไทย ช่อง 11 กรมประชาสัมพันธ์ เพื่อถ่ายทอดสดการออกรางวัลตั้งแต่งวดวันที่ 16 ก.พ.นี้ ตั้งแต่เวลา 15.00 น. เป็นต้นไป รวมทั้งสามารถรับฟังการถ่ายทอดเสียงทางสถานีวิทยุกระจายเสียงแห่งประเทศไทย กรมประชาสัมพันธ์ ตั้งแต่เวลา 14.30 น.เป็นต้นไป เพื่อยืนยันถึงความโปร่งใสในการดำเนินการ ความบริสุทธิ์ ที่สามารถพิสูจน์ได้ทุกขั้นตอน และลดปัญหาการหลอกลวงประชาชน 
ทั้งนี้ การถ่ายทอดสดที่จะสิ้นสุดในเดือน ก.ย. หรือประมาณ 16 งวด ตามกรอบงบประมาณของปี 2556 แต่ในอนาคตจะดำเนินการถ่ายทอดสดให้เป็นปกติ เพราะต้องการปกป้องประชาชนไม่ให้ถูกกลุ่มมิจฉาชีพหลอกลวงได้ และการกลับมาถ่ายทอดสดการออกรางวัลในครั้งนี้ ถือเป็นครั้งแรกการถ่ายทอดสดผ่านฟรีทีวี หลังจากห่างหายไปนานตั้งแต่ปี 2549 กว่า 67 ปี ตามมติ ครม.เมื่อวันที่ 21 พ.ย. 2549 ที่ให้หยุดการถ่ายทอดสดการออกรางวัลดังกล่าว
ขณะเดียวกันสำนักงานสลากฯ ได้ประกาศผ่านเว็บไซต์ เพื่อเตือนประชาชน ว่าหากได้รับจดหมายที่อ้างชื่อผู้บริหารหรือสำนักงานสลากฯ และบอกว่าสามารถให้เลขเด็ดที่ถูกรางวัลได้ เป็นจดหมายหลอกลวงขออย่าได้หลงเชื่อ